
Na temelju članka 15. stavaka 2. i 3. Zakona o javnoj nabavi (Narodne novine, broj 120/16, 114/22 i 48/26) i članka 29. stavka 3. točke 12. Statuta Instituta Ruđer Bošković (pročišćeni tekst od 21. travnja 2026. godine), Upravno vijeće Instituta Ruđer Bošković je na 49. izvanrednoj sjednici održanoj 4. rujna 2026. godine donijelo


PRAVILNIK O PROVEDBI POSTUPAKA JEDNOSTAVNE NABAVE

I.	OPĆE ODREDBE
Predmet normiranja
Članak 1.
(1) Ovim Pravilnikom uređuje se provedba postupaka nabave roba i usluga procijenjene vrijednosti manje od 50.000,00 eura i nabave radova procijenjene vrijednosti manje od 100.000,00 eura (u daljnjem tekstu: jednostavna nabava) za potrebe Instituta Ruđer Bošković (u daljnjem tekstu: Institut ili Naručitelj), prava i obveze sudionika u postupku te druga pitanja od značaja za planiranje, pripremu, provedbu i ugovaranje jednostavne nabave.
(2) Procijenjena vrijednost predmeta nabave određuje se bez poreza na dodanu vrijednost (u daljnjem tekstu: PDV).
(3) Izrazi koji se koriste u ovome Pravilniku, a imaju rodno značenje, koriste se neutralno i odnose se jednako na muški i ženski rod.
Načela provedbe postupaka jednostavne nabave
Članak 2.
(1) Postupci jednostavne nabave provode se uz poštivanje temeljnih načela javne nabave propisanih Zakonom o javnoj nabavi, a osobito načela slobode kretanja robe, slobode poslovnog nastana i slobode pružanja usluga te načela koja iz toga proizlaze, kao što su načelo tržišnog natjecanja, jednakog tretmana, zabrane diskriminacije, uzajamnog priznavanja, razmjernosti i transparentnosti.
(2) Naručitelj provodi postupke jednostavne nabave na način koji omogućuje učinkovitu nabavu te ekonomično i svrhovito trošenje javnih sredstava.
(3) Sudionici u postupku jednostavne nabave dužni su postupati savjesno, nepristrano i u skladu s ovim Pravilnikom, drugim važećim zakonskim i podzakonskim propisima te općim i posebnim aktima Instituta koji se primjenjuju na pojedini postupak i predmet nabave.
Sukob interesa
Članak 3.
(1) Na sprječavanje, prepoznavanje i uklanjanje sukoba interesa u postupcima jednostavne nabave na odgovarajući se način primjenjuju odredbe Zakona o javnoj nabavi kojima se uređuje sukob interesa.
(2) Prilikom provođenja postupaka jednostavne nabave Institut poduzima odgovarajuće mjere radi učinkovitog sprječavanja, prepoznavanja i uklanjanja sukoba interesa, kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(3) Predstavnikom Naručitelja u smislu ovoga članka smatra se ravnatelj kao čelnik Instituta, član Upravnog vijeća, član stručnog povjerenstva te druga osoba uključena u provedbu postupka ili koja može utjecati na odlučivanje Naručitelja u postupku jednostavne nabave.
(4) Predstavnik Naručitelja obvezan je bez odgode prijaviti postojanje stvarnog ili mogućeg sukoba interesa te se odmah po saznanju, a najkasnije dan nakon saznanja o postojanju sukoba interesa, izuzeti iz provedbe postupka jednostavne nabave u kojem postoji sukob interesa.
(5) Predstavnici Naručitelja obvezni su potpisati izjavu o postojanju odnosno nepostojanju sukoba interesa te je bez odgode ažurirati ako nastupe promjene okolnosti relevantne za postojanje sukoba interesa.
Plan nabave i registar ugovora
Članak 4.
(1) Plan nabave je akt Instituta kojim se planiraju predmeti nabave robe, radova i usluga za potrebe Instituta.
(2) Postupak jednostavne nabave može se pokrenuti samo ako je predmet nabave evidentiran u Planu nabave Instituta.
(3) Za pravodobno planiranje nabave te za definiranje potrebe, predmeta nabave i procijenjene vrijednosti predmeta nabave odgovoran je nalogodavac.
(4) Ako se tijekom godine pojavi potreba za nabavom koja nije evidentirana u Planu nabave ili je potrebno izmijeniti planirane podatke, prije pokretanja postupka jednostavne nabave provodi se odgovarajuća izmjena ili dopuna Plana nabave.
(5) U Registar ugovora evidentiraju se ugovori, okvirni sporazumi i drugi podaci za koje postoji obveza evidentiranja sukladno Zakonu o javnoj nabavi.
(6) Plan nabave i Registar ugovora, kao i sve njihove promjene, objavljuju se u Elektroničkom oglasniku javne nabave Republike Hrvatske.
Izuzeća i posebni slučajevi nabave
Članak 5.
(1) Postupak jednostavne nabave propisan ovim Pravilnikom ne provodi se za:
-	nabave na koje se primjenjuju izuzeća od primjene Zakona o javnoj nabavi
-	nabave koje Institut provodi na temelju važećih ugovora ili okvirnih sporazuma koje je sklopilo središnje tijelo nadležno za središnju javnu nabavu, ako se nabava provodi u skladu s uvjetima utvrđenima tim ugovorima ili okvirnim sporazumima
-	nabave kod kojih zbog prirode predmeta nabave ili drugih objektivnih okolnosti nije moguće ili nije primjenjivo izdavanje pisanih ponuda ili narudžbenica, osobito nabave kotizacija za sudjelovanje na stručnim skupovima, konferencijama, seminarima i drugim stručnim događanjima, članarina u znanstvenim i stručnim organizacijama, publikacija u znanstvenim časopisima, pristupa znanstvenoj i stručnoj literaturi te licencija i baza podataka, kada se nabava provodi pod uvjetima koje određuje isključivo određeni gospodarski subjekt, prijevoza i smještaja povezanih s realizacijom službenih putovanja, uključujući pojedinačne avionske, autobusne i željezničke karte te usluge taksi prijevoza, osim kada se usluge organizacije i realizacije službenog putovanja nabavljaju putem putničke ili druge odgovarajuće agencije, kao i nabave reprezentacije, školovanja i stručnog usavršavanja, objave natječaja za zapošljavanje na radna mjesta i druge slične nabave.
(2)	Postupanje radnika u vezi sa službenim putovanjima, uključujući način odobravanja službenog putovanja, način obračuna putnih troškova i ostvarivanje prava na naknadu troškova službenog putovanja, uređuje se posebnim aktom Instituta u skladu s važećim propisima i kolektivnim ugovorima kojima se uređuju prava i naknade povezane sa službenim putovanjima.
Hitna nabava
Članak 6.
(1)	Ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati, zbog koje nije moguće pravodobno provesti postupak jednostavne nabave na način propisan ovim Pravilnikom, može se provesti hitna nabava. 
(2)	Žurnost iz stavka 1. ovoga članka postoji osobito kada je nabavu potrebno hitno provesti radi otklanjanja ili sprječavanja nastanka štete za Naručitelja, odnosno radi sprječavanja ugroze života ili zdravlja ljudi.
(3)	Hitna nabava provodi se na način primjeren okolnostima i u opsegu koji je nužan za ostvarenje svrhe zbog koje je nastala iznimna žurnost.
(4)	Ako je trošak u svrhu hitne nabave podmirio radnik vlastitim sredstvima, primjenjuje se postupak iz članka 7. ovoga Pravilnika.
Odobrenje gotovinskog računa i refundacija sredstava
Članak 7.
(1) Ako je trošak u svrhu hitne nabave iz članka 6. ovoga Pravilnika podmirio radnik vlastitim sredstvima, trošak se može refundirati na temelju odobrenog obrasca „Zahtjev za odobrenje gotovinskog računa i refundaciju sredstava”, bez provedbe postupovnih radnji za provedbu nabave propisanih ovim Pravilnikom.
(2) Postupanje iz stavka 1. ovoga članka može se primijeniti samo na hitne nabave koje se odnose na predmete nabave čija procijenjena vrijednost ne prelazi 15.000,00 eura bez PDV-a.
(3) Postupanje iz stavka 1. ovoga članka ne može se koristiti za dijeljenje predmeta nabave radi izbjegavanja primjene odredbi Zakona o javnoj nabavi ili ovoga Pravilnika.
(4) Zahtjev za odobrenje gotovinskog računa i refundaciju sredstava mora sadržavati podatke potrebne za utvrđivanje predmeta i svrhe nabave te obrazloženje razloga za primjenu hitnog postupanja. Uz Zahtjev se prilaže račun izdan na Institut i druga odgovarajuća dokumentacija kojom se dokazuje izvršena nabava i podmireni trošak.
(5) Zahtjev za odobrenje gotovinskog računa i refundaciju sredstava ne može se odobriti za nabavu robe odnosno usluga koje su prethodno ugovorene na temelju sklopljenog ugovora ili okvirnog sporazuma.
(6) Institut može odbiti Zahtjev za odobrenje gotovinskog računa i refundaciju sredstava ako radnik nije naveo razlog za primjenu hitnog postupanja ili ako navedeni razlog ne opravdava primjenu hitnog postupanja.
II.	PROVEDBA POSTUPAKA JEDNOSTAVNE NABAVE
1. Opće odredbe o postupku jednostavne nabave
Pokretanje postupka jednostavne nabave
Članak 8.
(1) Postupak jednostavne nabave pokreće se podnošenjem naloga nabavi.
(2) Nalogodavac je radnik Instituta koji iskazuje potrebu za nabavom i inicira pokretanje postupka jednostavne nabave podnošenjem naloga nabavi.
(3) Nalog nabavi sadrži podatke potrebne za provedbu postupka jednostavne nabave.
(4) Nalogodavac je odgovoran za točnost i potpunost podataka navedenih u nalogu nabavi.
Način provedbe postupka jednostavne nabave
Članak 9.
Postupci jednostavne nabave provode se ovisno o procijenjenoj vrijednosti nabave iskazanoj u Planu nabave, na način propisan ovim Pravilnikom.
2.	Postupak jednostavne nabave procijenjene vrijednosti manje ili jednake 15.000,00 eura
Provedba postupka jednostavne nabave
Članak 10.
(1)	U postupku jednostavne nabave procijenjene vrijednosti manje ili jednake 15.000,00 eura (bez PDV-a) pribavlja se ponuda jednog ili više gospodarskih subjekata.
(2)	Nalogodavac uz nalog nabavi dostavlja ponudu jednog ili više gospodarskih subjekata koje je sam prethodno pribavio.
(3)	O izboru gospodarskog subjekta kojem će se povjeriti izvršenje predmeta nabave odlučuje se na temelju pribavljenih ponuda, uzimajući u obzir načela iz članka 2. ovoga Pravilnika.
(4)	Nakon odabira ponuditelja, za realizaciju nabave izdaje se narudžbenica ili sklapa ugovor, ovisno o prirodi i predmetu nabave.
(5)	Ponudu nije potrebno posebno pribavljati, ako se nabava provodi na temelju prethodno sklopljenog ugovora ili okvirnog sporazuma, pod uvjetima utvrđenima tim ugovorom ili okvirnim sporazumom.
3. Postupak jednostavne nabave procijenjene vrijednosti veće od 15.000,00 eura
Stručno povjerenstvo
Članak 11.
(1) Za provedbu postupka jednostavne nabave procijenjene vrijednosti veće od 15.000,00 eura (bez PDV-a) ravnatelj Instituta imenuje stručno povjerenstvo.
(2) Stručno povjerenstvo provodi postupak jednostavne nabave, obavlja pregled i ocjenu ponuda te druge poslove određene ovim Pravilnikom.
Provedba postupka jednostavne nabave putem EOJN RH
Članak 12.
(1) Postupak jednostavne nabave procijenjene vrijednosti veće od 15.000,00 eura (bez PDV-a) provodi se putem modula jednostavne nabave u Elektroničkom oglasniku javne nabave Republike Hrvatske (dalje u tekstu: EOJN RH).
(2) Za nabavu robe i usluga procijenjene vrijednosti veće od 15.000,00 eura, a manje ili jednake 25.000,00 eura (bez PDV-a), odnosno radova procijenjene vrijednosti veće od 15.000,00 eura, a manje ili jednake 45.000,00 eura (bez PDV-a), poziv na dostavu ponuda upućuje se jednom ili više gospodarskih subjekata putem EOJN RH ili se javno objavljuje putem modula jednostavne nabave EOJN RH.
(3) Za nabavu robe i usluga procijenjene vrijednosti veće od 25.000,00 eura, a manje od 50.000,00 eura (bez PDV-a), odnosno radova procijenjene vrijednosti veće od 45.000,00 eura, a manje od 100.000,00 eura (bez PDV-a), poziv na dostavu ponuda javno se objavljuje putem modula jednostavne nabave EOJN RH.
(4) Iznimno od stavka 3. ovoga članka, Naručitelj nije obvezan provesti postupak jednostavne nabave putem javne objave u modulu jednostavne nabave EOJN RH, već ga provodi slanjem Poziva za dostavu ponuda jednom ili više gospodarskih subjekata putem modula jednostavne nabave EOJN RH u sljedećim slučajevima:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1.	ako je predmet nabave stvaranje ili stjecanje umjetničkog djela ili umjetničke izvedbe
2.	ako iz tehničkih razloga predmet nabave može isporučiti samo određeni gospodarski subjekt, ili
3.	ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
(5) Razlozi za primjenu iznimke iz stavka 4. ovoga članka navode se i obrazlažu u modulu jednostavne nabave EOJN RH.

Dokumentacija o nabavi
Članak 13.
(1) Za postupke jednostavne nabave koji se provode putem EOJN RH izrađuje se dokumentacija o nabavi.
(2) Dokumentacija o nabavi sadrži podatke, uvjete i zahtjeve potrebne za izradu ponude i provedbu postupka jednostavne nabave.

(3) Ovisno o predmetu nabave, dokumentacija o nabavi može sadržavati osobito:
· opis predmeta nabave
· tehničke specifikacije
· troškovnik
· osnove za isključenje i kriterije za kvalitativni odabir gospodarskog subjekta
· kriterij za odabir ponude
· zahtjeve u vezi s jamstvima
· prijedlog ugovora ili okvirnog sporazuma, ako se isti sklapaju
· obrasce izjava te druge dokumente potrebne za provedbu postupka.
Tehničke specifikacije
Članak 14.
(1) Tehničkim specifikacijama određuju se tražene karakteristike predmeta nabave te se njima mora omogućiti jednak pristup gospodarskim subjektima i ne smije neopravdano ograničavati tržišno natjecanje.
(2) Tehničke specifikacije dostavlja nalogodavac, koji je odgovoran za njihov sadržaj.
(3) Služba za nabavu pregledava tehničke specifikacije radi provjere njihove usklađenosti sa Zakonom o javnoj nabavi i ovim Pravilnikom.
(4) Ako se u tehničkim specifikacijama upućuje na određenu marku, izvor, patent, tip, proizvođača ili podrijetlo, takva uputa mora biti popraćena izrazom „ili jednakovrijedno“, osim u slučajevima dopuštenima Zakonom o javnoj nabavi.
Kriteriji za kvalitativni odabir gospodarskog subjekta
Članak 15.
(1) Naručitelj može u dokumentaciji o nabavi odrediti osnove za isključenje gospodarskih subjekata te kriterije za kvalitativni odabir gospodarskih subjekata, u skladu sa Zakonom o javnoj nabavi.
(2) Osnove za isključenje i kriteriji za kvalitativni odabir gospodarskih subjekata moraju biti razmjerni predmetu nabave i povezani s predmetom nabave.
Kriterij za odabir ponude
Članak 16.
(1)	Kriterij za odabir ponude je ekonomski najpovoljnija ponuda.
(2)	Ako dokumentacijom o nabavi nije drukčije određeno, ekonomski najpovoljnija ponuda utvrđuje se na temelju cijene kao jedinog kriterija za odabir.
(3)	U dokumentaciji o nabavi mogu se odrediti i drugi kriteriji za odabir ponude, u skladu sa Zakonom o javnoj nabavi.
Jamstva
Članak 17.
(1) U dokumentaciji o nabavi može se od gospodarskih subjekata zahtijevati dostava jednog ili više jamstava, kako slijedi:
· jamstva za ozbiljnost ponude
· jamstva za uredno ispunjenje ugovora ili okvirnog sporazuma, ako okvirni sporazum obvezuje na izvršenje, za slučaj povrede ugovornih obveza
· jamstva za uredno ispunjenje ugovora sklopljenog na temelju okvirnog sporazuma, ako okvirni sporazum ne obvezuje, za slučaj povrede ugovornih obveza
· jamstva za povrat predujma (avansa)
· jamstva za otklanjanje nedostataka u jamstvenom roku
· jamstva o osiguranju za pokriće odgovornosti iz djelatnosti, za otklanjanje štete koja može nastati u vezi s obavljanjem određene djelatnosti.
(2) Zahtjev za dostavu jamstva mora biti povezan s predmetom nabave, a visina jamstva mora biti razmjerna predmetu nabave.
(3) Ako se zahtijeva jamstvo za ozbiljnost ponude, njegova visina ne smije biti viša od 3 % procijenjene vrijednosti predmeta nabave. Ako se zahtijeva jamstvo za uredno ispunjenje ugovora, njegova visina ne smije biti viša od 10 % vrijednosti ugovora bez PDV-a.
(4) Vrsta, oblik, iznos, trajanje i uvjeti jamstva određuju se u dokumentaciji o nabavi.
Poziv na dostavu ponuda
Članak 18.
(1)	Poziv na dostavu ponuda izrađuje se u skladu s dokumentacijom o nabavi i mora sadržavati podatke potrebne za dostavu ponude i provedbu postupka jednostavne nabave.
(2)	Poziv na dostavu ponuda upućuje se gospodarskim subjektima ili se objavljuje putem EOJN RH, u skladu s ovim Pravilnikom.
(3)	Izmjene i dopune Poziva na dostavu ponuda tijekom trajanja postupka objavljuju se ili dostavljaju na isti način kao i Poziv na dostavu ponuda.
Rok za dostavu ponuda
Članak 19.
(1) Rok za dostavu ponuda određuje se uzimajući u obzir složenost predmeta nabave, vrijeme potrebno za izradu ponude i druge okolnosti relevantne za pripremu ponude.
(2) Rok za dostavu ponuda ne može biti kraći od pet radnih dana od dana slanja odnosno objave Poziva na dostavu ponuda putem EOJN RH.
Pregled i ocjena ponuda
Članak 20.
(1) Nakon isteka roka za dostavu ponuda stručno povjerenstvo pregledava i ocjenjuje pravodobno zaprimljene ponude.
(2) Pregled i ocjena ponuda provode se na temelju uvjeta i zahtjeva utvrđenih dokumentacijom o nabavi te kriterija za odabir ponude.
(3) O pregledu i ocjeni ponuda sastavlja se zapisnik.
Pojašnjenje i upotpunjavanje ponuda
Članak 21.
(1) Ako su informacije ili dokumentacija koje je dostavio ponuditelj nepotpune ili nejasne, stručno povjerenstvo može od ponuditelja zatražiti pojašnjenje ili upotpunjavanje ponude.
(2) Pojašnjenjem ili upotpunjavanjem ponude ne smije se mijenjati predmet nabave, kriterij za odabir ponude niti ponuditelju omogućiti izmjena dijela ponude koji je od utjecaja na ispunjenje uvjeta ili na rangiranje ponuda.
(3) Zahtjev za pojašnjenje ili upotpunjavanje ponude dostavlja se putem EOJN RH.
Odluka o odabiru
Članak 22.
(1) Postupak završava donošenjem odluke o odabiru ili odluke o poništenju postupka.
(2) Na temelju rezultata pregleda i ocjene ponuda ravnatelj Instituta ili osoba koju za to ovlasti donosi odluku o odabiru ekonomski najpovoljnije ponude.
(3) Odluka o odabiru dostavlja se svim ponuditeljima putem EOJN RH.
Odluka o poništenju
Članak 23.
(1) Naručitelj može poništiti postupak jednostavne nabave prije sklapanja ugovora ili izdavanja narudžbenice ako za to postoje opravdani razlozi, osobito ako:
· nije zaprimljena nijedna ponuda ili nijedna valjana ponuda
· su se okolnosti u vezi s predmetom nabave bitno promijenile
· je to potrebno radi zaštite javnog interesa, sukladno odgovarajućim odredbama Zakona o javnoj nabavi
· za to postoje drugi opravdani razlozi koji se navode i obrazlažu u odluci o poništenju.
(2) Odluku o poništenju donosi ravnatelj Instituta ili osoba koju za to ovlasti.
(3) Odluka o poništenju dostavlja se svim ponuditeljima putem EOJN RH.
Prigovor
Članak 24.
(1) Ponuditelj može podnijeti pisani prigovor u postupku jednostavne nabave čija je procijenjena vrijednost veća od 15.000,00 eura.
(2) Prigovor se može izjaviti u odnosu na odabir načina provedbe postupka jednostavne nabave, provedeni postupak te odluku o odabiru ili odluku o poništenju postupka jednostavne nabave, u roku od pet dana od dana dostave odluke.
(3) Odluka o odabiru i odluka o poništenju postupka jednostavne nabave čija je procijenjena vrijednost veća od 15.000,00 eura sadrže uputu o pravnom lijeku.
(4) Prigovor se podnosi ravnatelju Instituta elektroničkim sredstvima komunikacije, putem modula jednostavne nabave EOJN RH te podnositelju prigovora ne pripada pravo na naknadu troškova za izjavljeni prigovor. Prigovor koji nije podnesen putem modula jednostavne nabave EOJN RH će se odbaciti.
(5) Pravo na podnošenje prigovora imaju samo gospodarski subjekti koji su u konkretnom postupku jednostavne nabave podnijeli svoje ponude.
(6) Prigovor mora sadržavati najmanje:
· podatke o podnositelju prigovora
· evidencijski broj nabave
· razloge za podnošenje prigovora
· činjenice i dokaze na kojima se prigovor temelji
· prijedlog odluke o prigovoru.
(7) Nepravodoban prigovor, prigovor podnesen od neovlaštene osobe, prigovor koji nije podnesen na način propisan ovim Pravilnikom ili prigovor koji ne sadrži podatke iz stavka 6. ovoga članka odbacit će se.
(8) Podnošenje prigovora odgađa sklapanje ugovora ili izdavanje narudžbenice do donošenja odluke o prigovoru.
(9) Ako je predmet nabave podijeljen na grupe, podneseni prigovor ima odgodni učinak samo u odnosu na grupu predmeta nabave na koju se odnosi.
Odlučivanje o prigovoru
Članak 25.
(1)	Ravnatelj Instituta odlučuje o prigovoru u roku od 15 dana od dana njegova zaprimanja.
(2)	Ravnatelj Instituta može:
· odbaciti prigovor ako je nepravodoban, nedopušten, podnesen od neovlaštene osobe, nije podnesen na način propisan ovim Pravilnikom ili ne sadržava podatke propisane ovim Pravilnikom
· odbiti prigovor kao neosnovan
· usvojiti prigovor te poništiti odluku o odabiru ili odluku o poništenju protiv koje je prigovor izjavljen, nakon čega se provodi ponovni postupak pregleda i ocjene ponuda te donosi nova odluka o odabiru ili poništenju, odnosno poništiti postupak jednostavne nabave 
· obustaviti postupak po prigovoru ako podnositelj prigovora odustane od prigovora.
(3)	Odluka o prigovoru mora biti obrazložena.
(4)	Odluka o prigovoru dostavlja se podnositelju prigovora i odabranom ponuditelju putem modula jednostavne nabave EOJN RH.
(5)	Odluka ravnatelja o prigovoru je konačna. Protiv odluke o prigovoru može se pokrenuti upravni spor pred nadležnim upravnim sudom.
(6)	Pokretanje upravnog spora ne odgađa izvršenje postupka jednostavne nabave.
Sklapanje ugovora i izdavanje narudžbenice
Članak 26.
(1) Nakon isteka roka za podnošenje prigovora, odnosno nakon donošenja odluke o prigovoru, s odabranim ponuditeljem sklapa se ugovor ili se izdaje narudžbenica, ovisno o prirodi i predmetu nabave.
(2) Ugovor odnosno narudžbenica mora biti u skladu s dokumentacijom o nabavi i odabranom ponudom.
(3) Ugovor u ime Instituta sklapa ravnatelj ili osoba koju za to ovlasti.
Izmjene ugovora tijekom njegova trajanja
Članak 27.
(1) Ugovor sklopljen na temelju ovoga Pravilnika može se tijekom njegova trajanja izmijeniti ako za to postoje opravdani razlozi, pod uvjetom da se izmjenom ne mijenja predmet nabave, bitno ne mijenjaju uvjeti pod kojima je nabava provedena niti se izmjenom zaobilazi obveza provedbe odgovarajućeg postupka nabave.
(2) Prijedlog izmjene ugovora mora biti obrazložen te sadržavati razloge i opseg predložene izmjene.
(3) Izmjena ugovora mora biti sastavljena u pisanom obliku.
(4) Odredbe ovoga članka primjenjuju se na sve izmjene ugovora, neovisno o njihovom pravnom obliku, uključujući dodatke ugovoru te narudžbenice.
III.	PRIJELAZNE I ZAVRŠNE ODREDBE
Čuvanje dokumentacije
Članak 28.
(1)	Dokumentacija o postupku jednostavne nabave čuva se u skladu sa Zakonom o javnoj nabavi te propisima kojima se uređuje upravljanje dokumentarnim i arhivskim gradivom.
(2)	Dokumentacija o postupku jednostavne nabave može se čuvati u papirnatom i/ili elektroničkom obliku.
Pokrenuti postupci jednostavne nabave
Članak 29.
Postupci jednostavne nabave pokrenuti prije 1. rujna 2026. godine dovršit će se prema odredbama Pravilnika koji je bio na snazi u vrijeme pokretanja postupka jednostavne nabave.
Prestanak važenja dosadašnjeg Pravilnika
Članak 30.
Danom stupanja na snagu ovoga Pravilnika prestaje važiti Pravilnik o provedbi postupaka jednostavne nabave, broj: 010-6877/2-2022 od 8. prosinca 2022. godine.
Objava i stupanje na snagu
Članak 31.
(1) Ovaj Pravilnik će se objaviti na oglasnoj ploči, na mrežnim stranicama Naručitelja te u EOJN RH.
(2) Ovaj Pravilnik stupa na snagu danom objave.
Broj: 10-7254/2-2026
U Zagrebu, 4. rujna 2026.
	Predsjednik Upravnog vijeća
	mr. sc. Marko Pavić


Utvrđuje se da je Pravilnik o provedbi postupaka jednostavne nabave objavljen dana 7. rujna 2026. te je stupio na snagu danom objave.
Ravnatelj:

dr. sc. David Matthew Smith

